Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του μέσου ευελιξίας υπέρ της αποκατάστασης και ανασυγκρότησης του Ιράκ σύμφωνα με το σημείο 24 της διοργανικής συμφωνίας της 6ης Μαΐου 1999

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η παρούσα πρόταση αποβλέπει στην κινητοποίηση του μέσου ευελιξίας για τη χρηματοδότηση της ανασυγκρότησης στο Ιράκ για το 2004 που προτείνεται στη διορθωτική επιστολή αριθ. 1/2004. Η Επιτροπή προτείνει την κινητοποίηση του μέσου ευελιξίας κατά 73 951 000 εκατομμύρια ευρώ.

Το Ευρωπαϊκό Συμβούλιο της Θεσσαλονίκης, της 19ης και 20ής Ιουνίου 2003, κάλεσε την Επιτροπή να υποβάλει προτάσεις για τη συμβολή της ΕΕ στις πολυμερείς προσπάθειες για την παροχή συνδρομής στο Ιράκ κατά τη μεταβατική περίοδο. Η Επιτροπή, ανταποκρινόμενη σε αυτή την πρόσκληση, εξέδωσε ανακοίνωση η οποία προβλέπει κοινή προσέγγιση για τη συμμετοχή της Ευρωπαϊκής Ένωσης στη Υπουργική Διάσκεψη της Μαδρίτης [1] και καθορίζει τη συμβολή της Κοινότητας στην αποκατάσταση και ανασυγκρότηση μέχρι τα τέλη του 2004.

[1] «Η Ευρωπαϊκή Ένωση και το Ιράκ : Προσέγγιση στην Υπουργική Διάσκεψη της Μαδρίτης, 24η Οκτωβρίου 2003», Ανακοίνωση της Επιτροπής για το ρόλο που η ΕΕ σκοπεύει να διαδραματίσει στην ανασυγκρότηση του Ιράκ.

Η Επιτροπή προέβη σε ρεαλιστική αξιολόγηση της διαθεσιμότητας των πόρων του Τομέα 4 (Εξωτερικές ενέργειες). Επομένως, προτείνεται το κοινοτικό μερίδιο της ευρωπαϊκής συμβολής να ανέλθει σε 200 εκατ. ευρώ για την περίοδο 2003-2004, με την κινητοποίηση 40 εκατομμυρίων ευρώ για το 2003 και 160 εκατομμυρίων ευρώ για το 2004. Το ποσό αυτό προστίθεται στα 100 εκατομμύρια ευρώ που διαθέτει για το 2003 η Υπηρεσία Ανθρωπιστικής Βοήθειας (ECHO).

Εφόσον στο προσχέδιο προϋπολογισμού για το 2004 δεν συμπεριλήφθηκαν πιστώσεις σχετικά με την ανασυγκρότηση του Ιράκ, η Επιτροπή προτείνει την εγγραφή 160 εκατομμύρια ευρώ σε πιστώσεις αναλήψεων υποχρεώσεων σε νέα γραμμή του προϋπολογισμού (άρθρο 19 08 07 «Βοήθεια για την αποκατάσταση και ανασυγκρότηση του Ιράκ») μέσω της διορθωτικής επιστολής αριθ. 1 του ΠΠ 2004, με την κινητοποίηση του περιθωρίου του ΠΠ του Τομέα 4 ύψους 86 εκατομμυρίων ευρώ και του μέσου ευελιξίας κατά 74 εκατομμύρια ευρώ πάνω από το ανώτατο όριο του Τομέα 4. Όσον αφορά τις πληρωμές, εκτιμάται ότι θα χρειαστούν 128 εκατομμύρια ευρώ, που θα αντιστοιχούν στο 80% των πιστώσεων οι οποίες θα αναληφθούν το 2004.

2003/0225 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κινητοποίηση του μέσου ευελιξίας υπέρ της αποκατάστασης και ανασυγκρότησης του Ιράκ σύμφωνα με το σημείο 24 της διοργανικής συμφωνίας της 6ης Μαΐου 1999

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [2], και ιδίως το σημείο 24,

[2] ΕΕ C 172 της 18.6.1999, σ. 1.

την πρόταση της Επιτροπής [3],

[3] ΕΕ C [...], [...], σ. [...].

Εκτιμώντας τα εξής:

(1) Σύμφωνα με το Ευρωπαϊκό Συμβούλιο της Θεσσαλονίκης, της 19ης και 20ής Ιουνίου 2003, η Επιτροπή προτείνει το κοινοτικό μερίδιο της ευρωπαϊκής συμβολής να ανέλθει σε 200 εκατομμύρια ευρώ για την περίοδο 2003-2004, με την κινητοποίηση 40 εκατομμυρίων ευρώ κατά το 2003 και 160 εκατομμυρίων ευρώ κατά το 2004.

(2) Το προβλεπόμενο για το 2004 ποσό δεν είχε εγγραφεί στο προσχέδιο προϋπολογισμού για το 2004. Συνεπώς, η Επιτροπή προτείνει την εγγραφή στον προϋπολογισμό ποσού 160 εκατομμυρίων ευρώ σύμφωνα με τη νέα ειδική γραμμή του προϋπολογισμού που δημιουργήθηκε με τη διορθωτική επιστολή αριθ. 1 του ΠΠ 2004 (άρθρο 19 08 07). Το ποσό αυτό θα χρηματοδοτηθεί με την κινητοποίηση του περιθωρίου του ΠΠ που προβλέπεται στον Τομέα 4 «Εξωτερικές ενέργειες» των δημοσιονομικών προοπτικών (86 εκατομμύρια ευρώ) και του μέσου ευελιξίας (74 εκατομμύρια ευρώ),

ΑΠΟΦΑΣΙΖΟΥΝ:

Άρθρο 1

Στα πλαίσια του γενικού προϋπολογισμού της Ευρωπαϊκής Ένωσης για το οικονομικό έτος 2004 (εφεξής «προϋπολογισμός του 2004»), χρησιμοποιείται το μέσο ευελιξίας για τη διάθεση ποσού 73 951 000 ευρώ σε πιστώσεις αναλήψεων υποχρεώσεων.

Το ποσό αυτό χρησιμοποιείται για τη χρηματοδότηση της βοήθειας για την αποκατάσταση και ανασυγκρότηση του Ιράκ, που καλύπτεται από τον Τομέα 4 «Εξωτερικές ενέργειες» των δημοσιονομικών προοπτικών, βάσει του νέου άρθρου 19 08 07 του προϋπολογισμού του 2004.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης ταυτόχρονα με τον προϋπολογισμό του 2004.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[...] [...]